# பனங்கரன்


**பனங்கரன்** அல்லது **ராக்காய் பனங்கரன்**; அல்லது **தியா பஞ்சவனன்** (ஆங்கிலம்: *Dyah Pancapana* அல்லது *Śrī Mahārāja Dyaḥ Pañcapaṇa Kariyāna Paṇaṃkaraṇa Śrī Saṅgrāmadhanañjaya*; இந்தோனேசியம்: *Rakai Panangkaran* அல்லது *Srī Mahārāja Rakai Pānangkaran Dyaḥ Pañcapana Dyah Pancapana* ஜாவானியம்: ꦯꦿꦷꦩꦲꦴꦫꦴ ꦗꦫꦏꦻꦥꦴꦤꦔ꧀ꦏꦫꦤ) என்பவர் மாதர இராச்சியத்தின், சைலேந்திர அரச மரபைச் *(Shailendra dynasty)* சேர்ந்த இரண்டாவது மன்னர் ஆவார்; இவரின் ஆட்சிக்கால்ம் 7 அக்டோபர் 746 – 1 ஏப்ரல் 784 என பதிவாகி உள்ளது.  

மாதரம் இராச்சியம் *(Mataram Kingdom),* என்பது இந்தோனேசியாவின் ஜாவா தீவை மையமாகக் கொண்டு இயங்கியது. கலாசான் கல்வெட்டின் பதிவுகளின்படி, பனங்கரன் என்பவர் சஞ்சய வம்சத்தின் நிறுவனர் சஞ்சயன் என்பவரின் உடனடி வாரிசு என அறியப்படுகிறது.  

## வரலாறு

1950-ஆம் ஆண்டுகளில் கேது சமவெளியில் கண்டுபிடிக்கப்பட்ட கிபி. 907-ஆம் ஆண்டு மந்தயாசி கல்வெட்டு *(Mantyasih inscription)* எனும் பாலிதுங் சாசனத்தில், கிராத்தோன் *(Kraton)* எனும் அரண்மனைகளைக் கட்டிய மன்னர்களின் பட்டியலில் ராக்காய் பனங்கரனின் பெயரும் இடம்பெற்று உள்ளது.  

8-ஆம் நூற்றாண்டின் பிற்பகுதியிலும்; 9-ஆம் நூற்றாண்டின் முற்பகுதியிலும்; ஜாவாவில் இரண்டு அரச மரபுகளுக்கு இடையே போட்டிகள் இருந்தன. சைலேந்திர அரச மரபு; சஞ்சய அரச மரபு ஆகியவையே அந்த இரண்டு அரச மரபுகள் ஆகும்.  

### அம்ராதி மன்னர்கள்

சஞ்சய மன்னருக்குப் பிறகு நான்கு சஞ்சய வம்ச மன்னர்கள் இருந்தனர். அவர்கள் பனங்கரன் *(Panangkaran),* பனுங்கலன் *(Panunggalan),* வாரக் *(Warak)* மற்றும் கருங் *(Garung)* ஆவர். இந்த மன்னர்கள் அம்ராதி மன்னர்கள் *(Amrati King)* என்று அழைக்கப்பட்டனர். சஞ்சய வம்ச மன்னர்கள், மத்திய ஜாவாவின் தெற்கில் இருந்த சைலேந்திர இளவரசர்களுடன் அதிகாரம் மற்றும் மதச் செல்வாக்கிற்காகப் போட்டியிட்டனர்.  

சைலேந்திர இளவரசர்கள் 779-ஆம் ஆண்டு முதல் சஞ்சயர்களுக்கு எதிராகப் போரிட்டு வந்தனர். சஞ்சயர்கள், இந்துக்களாகவும்; சைலேந்திரர்கள், பௌத்தர்களாகவும் இருந்தனர். அந்தக் கட்டத்தில் ஜாவாவின் கிழக்கில் **கஜயனன்** *(Gajayana)* என்ற மன்னர் ஒருவர் மட்டுமே தனிமைப்படுத்தப்பட்ட நிலையில் இருந்தார். அவர் 760-ஆம் ஆண்டுகளில் காவி மலைப் பகுதியை மட்டும் தன் கட்டுப்பாட்டில் வைத்து இருந்தார்.  

## அரச மரபுகள்

9-ஆம் நூற்றாண்டு ஜாவாவில், சைலேந்திர அரச மரபினர் எனும் சைலேந்திர வம்சாவளியினர் பௌத்த மதத்தைப் பின்பற்றினர். சஞ்சய அரச மரபினர் எனும் சஞ்சய வம்சாவளியினர் இந்து மதத்தைப் பின்பற்றினர்.  

- **சைலேந்திர அரச மரபு** *(Sailendra Dynasty)* - **பௌத்தம்**
- **சஞ்சய அரச மரபு** *(Sanjaya Dynasty)* - **இந்து**

## கலாசான் கோயில்

அந்தக் காலக் கட்டத்தில் அம்ராதி மன்னர்களுக்கும்; சைலேந்திரர்களுக்கும் இடையிலான உறவு முக்கியமானதாக இருந்த போதிலும், இரு தரப்பினருக்கும் இடையில் எவ்வாறான போட்டிகள் இருந்தன என்பது மட்டும் இன்னும் தெளிவாகத் தெரியவில்லை.  

இருப்பினும், கலாசான் கல்வெட்டு மற்றும் ரத்து போக்கோ கல்வெட்டு *(Ratu Boko)* ஆகிய இரு கல்வெட்டுகளிலிருந்து, மன்னர் பனங்கரன், பௌத்த ஆலயம் கட்டுவதற்கு அனுமதி அளித்தார் என்பது மட்டும் உறுதியாகத் தெரிகிறது. கலாசான் கல்வெட்டில், போதிசத்வதேவி தாராவுக்கு *(Bodhisattvadevi Tara)* ஒரு புனிதக் கட்டிடம் கட்டப்பட்டதைப் பற்றியும்; சைலேந்திர குடும்பத்தைச் சேர்ந்த புத்த பிக்குகளுக்கு ஒரு புத்த விகாரம் (மடம்) கட்டப்பட்டதைப் பற்றியும் குறிப்பிடப்பட்டுள்ளது.  

### கலாசான் கிராமம் நன்கொடை

அந்தக் கட்டுமானத்திற்கு மகாராஜா ராக்காய் பனங்கரன் அவர்களைத் தூண்டுதல் செய்வதில் வெற்றி பெற்ற குரு சங் ராஜா சைலேந்திர வம்ச திலகர் *(Guru Sang Raja Sailendravamçatilaka)* என்பவரைப் பற்றியும் குறிப்பிடப்பட்டுள்ளது.  

அதன் பின்னர் ராக்காய் பனங்கரன், கலாசான் கிராமத்தை *(Kalaça Village)* பௌத்த சங்கத்திற்கு நன்கொடையாக வழங்கினார். போதிசத்வதேவி தாராவுக்கு அர்ப்பணிக்கப்பட்ட கோயில் கலாசான் கோயில் என்று அடையாளம் காணப்பட்டுள்ளது.  

### அபிசேகா தியா

மாதரம் மரபில் ஒவ்வொரு மன்னருக்கும் ஒரு பிறப்புப் பெயர் உண்டு. அந்தப் பெயர் அபிசேகா **தியா** *(Abhisheka Dyah)* என்ற முன் பெயரால் வகைப் படுத்தப்படுகிறது. இந்தப் பட்டம், பொதுவாக மன்னரின் குழந்தைகள், ஆண் அல்லது பெண் இருவரையுமே குறிக்கும்.  

## மாதரம் இராச்சியத்தின் மன்னர்கள்